La Llei 23/1983, de 21 de novembre, de política territorial, crea la figura dels plans territorials parcials, que han de desenvolupar el model territorial proposat pel Pla territorial general de Catalunya, definint, concretant i desplegant les seves determinacions, fixant els objectius d'equilibri d'una part del territori i servint com a marc orientador de les accions que s'hi emprendran.
El Pla territorial general de Catalunya, aprovat per la Llei 1/1995, de 16 de març, defineix sis àmbits d'aplicació dels plans territorials parcials, basats en la funcionalitat territorial.
Aquest Decret té per objecte regular el procediment d'elaboració i tramitació del Pla territorial parcial de la Plana de Lleida, l'Alt Pirineu i Era Val d'Aran, que serà d'aplicació a l'àmbit de Ponent, que comprèn les comarques de l'Alta Ribagorça, l'Alt Urgell, les Garrigues, la Noguera, el Pallars Jussà, el Pallars Sobirà, el Pla d'Urgell, la Segarra, el Segrià, l'Urgell i Era Val d'Aran.
Dins el Pla territorial parcial de la Plana de Lleida, l'Alt Pirineu i Era Val d'Aran, es poden distingir tres subàmbits amb peculiaritats pròpies i específiques: Era Val d'Aran, que té una organització administrativa pròpia; l'Alt Pirineu, integrat per les comarques de l'Alta Ribagorça, l'Alt Urgell, el Pallars Jussà i el Pallars Sobirà, i la Plana de Lleida, integrada per les comarques del Segrià, la Noguera, el Pla d'Urgell, la Segarra, les Garrigues i l'Urgell.
Aquests subàmbits tenen característiques administratives, morfològiques i funcionals que aconsellen que, a efectes d'elaboració del Pla territorial parcial, se'ls doni un tractament individualitzat i independent.
De conformitat amb el que estableixen els articles 13 i 14 de la Llei 23/1983, de 21 de novembre, mitjançant aquest Decret es determina el procés d'elaboració i tramitació del Pla, i s'integren en aquest procés les administracions i organismes implicats en actuacions amb incidència en el territori, i a la vegada s'articula un tràmit d'informació pública per tal que el resultat final sigui fruit d'un procés participatiu i integrador.
Per tant, d'acord amb el dictamen de la Comissió Jurídica Assessora, a proposta del conseller de Política Territorial i Obres Públiques i d'acord amb el Govern,
El Departament de Política Territorial i Obres Públiques, mitjançant el Programa per al planejament territorial, ha de formular el Pla territorial parcial de la Plana de Lleida, l'Alt Pirineu i Era Val d'Aran.
2.1 L'espai d'aplicació del Pla territorial comprèn l'àmbit de Ponent, que inclou les comarques de l'Alta Ribagorça, l'Alt Urgell, les Garrigues, la Noguera, el Pallars Jussà, el Pallars Sobirà, el Pla d'Urgell, la Segarra, el Segrià, l'Urgell i Era Val d'Aran, d'acord amb l'article 2 de la Llei 1/1995, de 16 de març, per la qual s'aprova el Pla territorial general de Catalunya.
2.2 En aquest àmbit, es poden distingir tres subàmbits: Era Val d'Aran, l'Alt Pirineu —integrat per les comarques de l'Alta Ribagorça, l'Alt Urgell, el Pallars Jussà i el Pallars Sobirà— i la Plana de Lleida —integrada per les comarques de les Garrigues, la Noguera, la Segarra, el Pla d'Urgell, el Segrià i l'Urgell, amb característiques administratives, morfològiques i funcionals que aconsellen un tractament individualitzat.
2.3 Per a cada subàmbit, s'elaborarà un avanç de Pla territorial que tindrà els mateixos continguts i el mateix enfocament que el Pla territorial de la Plana de Lleida, l'Alt Pirineu i Era Val d'Aran.
En els treballs corresponents al subàmbit de l'Alt Pirineu, caldrà que es tinguin en compte les interrelacions existents amb la comarca de la Cerdanya, amb la qual confronta.
3.1 Els documents de treball elaborats pel Programa per al planejament territorial s'han de trametre a la resta dels departaments afectats per raó de la matèria a fi que aportin els elements addicionals i les correccions necessàries per completar els estudis.
3.2 En el si del procediment d'elaboració, els subàmbits esmentats d'Era Val d'Aran, l'Alt Pirineu i la Plana de Lleida tindran un tractament particularitzat per les seves qualitats peculiars.
A aquest efecte a l'àmbit d'Era Val d'Aran, que comprèn una única comarca, el Conselh Generau, com a òrgan de govern i administració d'Aran, actuarà com a interlocutor pel que fa al seu àmbit concret i elaborarà els informes que corresponguin durant la tramitació.
Als subàmbits de l'Alt Pirineu i de la Plana de Lleida es creen sengles comissions de participació local, les quals són comissions mixtes compostes per representats de l'Administració de la Generalitat i de l'Administració local de les comarques afectades per instrumentar la participació comarcal i municipal, amb la finalitat d'aconseguir una millor definició del contingut del Pla territorial de la Plana de Lleida, l'Alt Pirineu i Era Val d'Aran.
3.3 La Comissió de Participació Local de l'Alt Pirineu estarà integrada pels membres següents:
a) El conseller de Política Territorial i obres Públiques, que la presidirà.
b) Vuit representants de l'Administració de la Generalitat, entre els quals hi haurà el director del Programa per al planejament territorial, que seran designats mitjançant acord del Govern.
c) Setze representants locals: vuit, dos per cada consell comarcal, en representació de les comarques —l'Alta Ribagorça, l'Alt Urgell, el Pallars Jussà i el Pallars Sobirà— que integren el subàmbit; quatre en representació dels ajuntaments de les capitals d'aquestes comarques, i quatre més en representació dels altres ajuntaments designats a proposta de la Federació de Municipis de Catalunya i l'Associació Catalana de Municipis.
3.4 La Comissió de Participació Local de la Plana de Lleida estarà integrada pels membres següents:
a) El conseller de Política Territorial i Obres Públiques, que la presidirà.
b) Dotze representants de l'Administració de la Generalitat, entre els quals hi haurà el director del Programa per al planejament territorial, que seran designats per acord del Govern.
c) Vint-i-quatre representants locals: dotze, dos per cada consell comarcal, en representació de les comarques —les Garrigues, la Noguera, el Pla d'Urgell, la Segarra, el Segrià i l'Urgell— que integren el subàmbit; sis en representació dels ajuntaments de les capitals d'aquestes comarques, i sis més en representació dels altres ajuntaments designats a proposta de la Federació de Municipis de Catalunya i l'Associació Catalana de Municipis.
3.5 En el desenvolupament dels treballs d'elaboració del Pla territorial de la Plana de Lleida, l'Alt Pirineu i Era Val d'Aran, es podran constituir, per a cadascun dels subàmbits, comissions tècniques amb representants de les administracions implicades en una àrea sectorial, a proposta del Programa per al planejament territorial.
3.6 Es podrà constituir un consell social consultiu per a cada subàmbit, del qual formaran part, a proposta del Programa per al planejament territorial, representants de les institucions i les organitzacions socials més representatives de cada subàmbit, amb la finalitat d'exposar els treballs de redacció de l'avanç de Pla territorial i vehicular les inquietuds i les propostes que puguin sorgir de la societat civil.
Les comissions de participació local, les comissions tècniques i els consells socials consultius podran establir les seves normes de regulació i funcionament, a proposta del Programa per al planejament territorial.
En absència de regulació expressa, serà d'aplicació la legislació reguladora dels òrgans col·legiats.
4.1 Correspon al conseller de Política Territorial i Obres Públiques l'aprovació inicial del projecte del Pla territorial de la Plana de Lleida, l'Alt Pirineu i Era Val d'Aran.
4.2 Un cop aprovat inicialment el projecte del Pla territorial de la Plana de Lleida, l'Alt Pirineu i Era Val d'Aran, de conformitat amb el que disposa l'article 14.2 de la Llei 23/1983, el Departament de Política Territorial i Obres Públiques l'ha de sotmetre a informació pública durant un període de dos mesos mitjançant un anunci que s'ha de publicar al Diari Oficial de la Generalitat de Catalunya.
4.3 Simultàniament a la informació pública, el projecte de Pla territorial de la Plana de Lleida, l'Alt Pirineu i Era Val d'Aran se sotmetrà a la consideració de les entitats locals afectades i de l'Administració de l'Estat, a fi que durant el termini de dos mesos puguin presentar davant el Programa per al planejament territorial les al·legacions que considerin oportunes.
4.4 Un cop transcorregut el termini fixat a l'apartat anterior sense que les entitats locals i l'Administració de l'Estat s'hagin pronunciat en aquest sentit, podran prosseguir-se les actuacions.
El Programa per al planejament territorial elaborarà un text refós amb la incorporació de les propostes i al·legacions acceptades, que haurà de comptar, pel que fa a l'àmbit d'Era Val d'Aran, amb l'informe previ del Conselh Generau d'Aran i, pel que fa als subàmbits de l'Alt Pirineu i de la Plana de Lleida, amb l'informe previ de la corresponent Comissió de Participació Local.
Aquesta documentació s'ha d'elevar al conseller de Política Territorial i Obres Públiques perquè sigui aprovada provisionalment.
5.1 L'aprovació definitiva del Pla territorial de la Plana de Lleida, l'Alt Pirineu i Era Val d'Aran correspon al Govern de la Generalitat de Catalunya, a proposta del Departament de Política Territorial i Obres Publiques i amb el dictamen previ de la Comissió de Coordinació de la Política Territorial.
L'acord d'aprovació del Pla territorial de la Plana de Lleida, l'Alt Pirineu i Era Val d'Aran i la seva part normativa serà objecte de publicació al DOGC.
6.1 Al cap de deu anys que sigui aprovat definitivament, es plantejarà la conveniència de procedir a la modificació, global o parcial, del Pla territorial de la Plana de Lleida, l'Alt Pirineu i Era Val d'Aran.
6.2 Així mateix, el Pla haurà d'adaptar-se a les modificacions del Pla territorial general que es produeixin.
6.3 Les modificacions del Pla territorial de la Plana de Lleida, l'Alt Pirineu i Era Val d'Aran o la seva adaptació al Pla territorial general s'hauran d'elaborar i tramitar d'acord amb el procediment que preveu aquest Decret.
6.4 La iniciativa per formular aquestes modificacions correspondrà al Departament de Política Territorial i Obres Públiques i a les entitats locals afectades, en els termes que preveu la Llei 23/1983, de 21 de novembre, de política territorial.
Barcelona, 10 de juliol de 2001